B. Zala, poslanec: (2007-03-27):
Chcel by som povedať, že všetky argumenty, ktoré tu zazneli na tento akýsi rozkol medzi postojom a materiálom ministerstva zahraničných vecí a zahraničnopolitickou činnosťou premiéra, samozrejme, založené na vyslovene vytrhnutých jednotlivých izolovaných prvkoch, ktoré, samozrejme, sa do tejto koncepcie a predstavy hodia. Preto mi dovoľte, aby som veľmi jednoznačne zdôraznil, že Slovensko je a postupuje vo svojej činnosti ako integrálna súčasť Európskej únie. Táto vláda dala celkom jasne najavo, že podporuje integračný proces, či aj ďalší, nielen ten, ktorý bol doteraz, predovšetkým ten, ktorý sa bude dotýkať práve západného Balkánu, o čom tu ešte bude diskusia, bude sa dotýkať, ja neviem, Chorvátska, Srbska, Macedónska, Bosny a Hercegoviny atď. Veľmi jasne táto vláda dala najavo, že je aj za inštitucionálnu reformu Európskej únie, či už v podobe ústavy, návrhu Zmluvy o Ústave Európskej únie, ktorú sme ratifikovali v tomto parlamente, pretože Európska únia inštitucionálnu reformu potrebuje a bez takejto reformy sa postupne rozpadne iba na spoločný trh. A potom sa pýtam aj tých poslancov opozície, ktorí tu kedysi, keď boli vo vládnej koalícii, nás presviedčali o tom, že treba sledovať základné hodnoty Európskej únie, potom sa stratia aj tieto spoločné základné hodnoty, ako aj akcieschopnosť Európskej únie na medzinárodnom poli, ak takúto inštitucionálnu reformu nepodporíme. Nepochybne sme aj za posilnenie NATO (Severoatlantickej aliancie). A tu chcem práve celkom jasne povedať, nie je možné oslabovať Severoatlantickú alianciu a potom sa viazať na nejaké bilaterálne vzťahy s mocnosťami, či už sú to Spojené štáty americké, či už je to Rusko, alebo ktorékoľvek iné krajiny, ktoré sú nám práve výhodné ad hoc v nejakej politike, ktorú si chceme robiť a ktorú sme videli, akým spôsobom to robila práve minulá vláda napr. pri tvorbe koalície ad hoc, pri útoku na Irak, ktorý nebol akciou Severoatlantickej aliancie a bola to akcia mimo našich bezpečnostných záväzkov, ktoré sme mali. Práve NATO (Severoatlantická aliancia) musí byť dôsledne priestorom našej bezpečnosti, a hovorím to presne v tom kontexte, lebo o chvíľu bude v tomto parlamente debata o rozmiestňovaní radarov, či už v Česku, alebo v Poľsku, prípadne v iných krajinách, pokusu práve znovu na bilaterálnej úrovni vytvoriť istý systém alebo vzťah práve v tomto prípade so Spojenými štátmi americkými, čím sa Severoatlantická aliancia znovu posúva nabok, zmenšuje sa jej pozícia a znovu tu je protest väčšiny európskych krajín, aj predsedníckej krajiny Európskej únie, proti takémuto postupu, proti praktikám, ktoré práve vy ste mali, keď ste boli vo vláde, práve ako svoj zvyk. Nepochybne aj zápas proti nedemokratickým režimom, ktorý nepochybne patrí ku kontinuite slovenskej zahraničnej politiky, a my sa k tejto kontinuite hlásime, aj ten musí prebiehať v rámci spoločnej politiky Európskej únie aj v rámci spoločnej politiky Severoatlantickej aliancie. Preto aj vzťahy s Ruskom ako s politickomocenským útvarom musia byť dané prostredníctvom práve politiky Európskej únie a Severoatlantickej aliancie, ale to neznamená, že my do toho nemôžeme priniesť svoj vlastný prvok. Žiadna proruská, v pejoratívnom zmysle, ako to vy používate, páni poslanci z opozície, žiadna takáto proruská politika tu z tohto pohľadu neexistuje. Vy konštruujete, vo všetkých výrokoch to zaznelo, vy konštruujete želania a zo želaní vašich vyplývajúce konštrukcie, ako sa tie, ktoré sa dotýkajú Venezuely alebo ktoré sa dotýkajú Kuby, vy hovoríte o tom, čo nikdy, ja som nikdy v pláne premiéra nevidel cestu do Venezuely, a hovorím tu inak celkom otvorene, Venezuela je taká istá krajina ako ktorákoľvek iná, len vo vás, vo vašich pravicových očiach to tak nie je. (Potlesk.) Pretože vláda vo Venezuele dneska nebola nikým napadnutá, že by porušovala ľudské práva, že by bola nelegitímna alebo že by mala nedemokratický režim, pokiaľ ide o Venezuelu. (Reakcie z pléna.) To, že znárodňujú, je úplne iný problém. To isté, len pripomínam svojmu kolegovi pánovi poslancovi, ktorý spomínal problematiku Kuby, pretože neustále a permanentne operujete problematikou Kuby. Nepochybne je potrebné viesť dialóg, to je aj koncepcia Európskej únie. Je potrebné viesť dialóg, ale vždycky tak, aby tento dialóg poukazoval na to, že ide o režim, ktorý je nedemokratický, alebo režim, ktorý porušuje ľudské práva. Keď bol tuto na návšteve bieloruský opozičný politik Milinkievič, na tlačovej konferencii oficiálne vyzval k tomu, aby kontakty s Bieloruskom boli na všetkých úrovniach, aby neprišlo k negatívnym dopadom na obyvateľstvo, ale s tým, aby pri každej príležitosti krajina pripomínala nedemokratické praktiky Lukašenkovho režimu, áno. A to je úplne rozdielny a praktický postoj ako ten váš, ktorý je postojom iba demonštratívnym, ktorý nemá skutočne z tohto pohľadu reálny obsah. A už som niekde, tuto spomeniem kolegovi Galbavému, len aby sme na to nezabudli, že aj kubánska revolúcia vznikla ako revolúcia proti pravicovej diktatúre Batistu a ktorá až tým, že bol bipolárne rozdelený svet, pán kolega, sa začala komunizovať táto revolúcia. Ja si myslím, že to vy, ty ako študent u mňa na katedre, že je to moja chyba, že sme ti nedali dostatočné vzdelanie v tejto oblasti. (Potlesk.) Pani poslankyňa Vášáryová, práve som sa chystal k vám povedať niekoľko slov. No nie koaličná zmluva upravuje zahraničnú politiku vlády Slovenskej republiky, ale programové vyhlásenie, to je oficiálny dokument, ktorým vláda získala dôveru tohto parlamentu, a nie koaličná zmluva, ktorá sa obsahovo zaoberá niečím úplne iným – mechanizmom koaličných vzťahov a nie obsahom reálnej politiky. Teda celkom na záver mi dovoľte, vaše argumenty sú argumenty, ktoré vychádzajú len z toho, že musíte reálne akceptovať a oceniť smer zahraničnej politiky terajšej vlády na rok 2007 a musíte konštruovať, pretože nemáte žiaden reálny základ, konštruovať súvislosti, ktoré nezodpovedajú absolútne skutočnosti a ktoré majú signalizovať iba niečo, po čom vy túžite, ale čo nie je predmetom reálnej zahraničnej politiky. Ďakujem. (Potlesk.)